Peter Skaarup (DF), 1998-04-16:
Vi ønsker, at danskerne kan være sikre på, at er der fjender, der trænger sig på, så er vi klar til at stå bi og stå sammen omkring et ordentligt forsvar af dansk territorium.
Da vi meldte os ind i NATO, sagde vi også samtidig, at vi ville være med til at forsvare de øvrige NATO-lande, lige så vel som de vil hjælpe os, hvis vi kommer i vanskeligheder.
På samme måde er Dansk Folkeparti fuldstændig villig til at yde de bidrag til NATO-fællesskabet, som er nødvendige, og vi er meget utrygge ved, at man i regeringsgrundlaget har sagt, at man nu vil til at skære på det danske forsvar.
Vi føler, at det er et anslag mod vores medlemskab af NATO, og vi tror, at regeringen havde en rigtigt dårlig sag, da den som det eneste forsvarspolitiske punkt i regeringsgrundlaget sagde, at den altså nu ville skære ned på det danske forsvar. Vi tror, at det er Det Radikale Venstre, som nogle gange er et landsskadeligt parti, der har haft alt for stor indflydelse, og vi er meget utrygge, hvis det er Det Radikale Venstre, der fremover skal have afgørende indflydelse på dansk forsvarspolitik, for så står Danmark meget dårligt.
Vi ved fra historien, at Det Radikale Venstre ikke har været nogen særlig god vogter af dansk suverænitet.
Vi så i forbindelse med Anden Verdenskrig, at det meget klart var sådan, at De Radikale var medvirkende til, at Danmark stod utrolig svagt i den kedelige situation, vi kom i på daværende tidspunkt.
Derfor skal vi meget nødig eksperimentere med det danske forsvar, sådan som Det Radikale Venstre lægger op til, f.eks. med sit forslag om at nedlægge hjemmeværnet.
Hvad er dog det for nogle tanker at komme med nu?
Det er fuldstændig uansvarligt, og det er en hån mod de mange mennesker, som gør en kæmpeindsats for at hjælpe Danmark i den vanskelige situation, der eventuelt kunne opstå i forbindelse med en krise.
Det er dog trods alt et mærkeligt signal fra De Radikale, at de, når de nu vil skære ned på forsvaret, så ikke engang vil være med til at have et hjemmeværn, der i krigstid kan hjælpe danskerne.
Det, De Radikale er inde på her, er dog helt vanvittigt.
På samme måde var det Det Radikale Venstre, der i forbindelse med debatten om dansk deltagelse i et projekt om JASF-jagerflyet var inde på, at det skulle Danmark sandelig ikke deltage i.
Det var søreme et farligt projekt, det ville gøre Danmark til en krigsproducent, og det kunne slet ikke hænge sammen med radikal politik.
Dér kunne jeg godt tænke mig at spørge forsvarsministeren, hvordan det egentlig står til med det projekt.
Har regeringen indgået nogle studehandler, der nu medfører, at den danske deltagelse i det projekt kommer i fare.
Det synes jeg ville være rimeligt at få at vide i dag, når vi diskuterer forsvarspolitikken.
Derudover er det også interessant at få at vide af forsvarsministeren, om det stadig væk er sådan, at man kan komme i den situation i forbindelse med Rebildfesten, at et amerikansk militærorkester, der egentlig godt ville udvide sit besøg lidt og underholde Bornholm med lidt militærmusik, får det svar, at det må det altså ikke.
Jeg kunne godt tænke mig at høre forsvarsministeren, om det stadig væk er sådan, ligesom det var tilfældet tidligere, at et militærorkester fra USA eller England ikke kan komme til Bornholm, fordi Danmark efter Anden Verdenskrig har indgået en aftale med Rusland om, at det må de altså ikke.
Det er et interessant spørgsmål, og det er også interessant i forbindelse med Forsvarskommissionen, om der i den kommende tid kan blive gjort rede for disse forhold.
Vi er meget utrygge ved, at Det Radikale Venstre i den grad har indflydelse på regeringens politik, sådan at det eneste forsvarspolitiske synspunkt, der kommer fra regeringen, når den starter en ny 4-årig periode, er, at nu skal man skære ned på det danske forsvar.
Det virker i øvrigt usammenhængende, at det forslag til vedtagelse, der i dag er fremsat af regeringen, siger, at nu skal vi afvente Forsvarskommissionens arbejde, når den selvsamme regering lige har foreslået, at det eneste, vi skal i de kommende 4 år, er at skære ned på forsvaret.
Det virker godt nok meget mystisk, og jeg synes, vi har krav på et ordentligt svar i dag, ligesom jeg også synes, vi har krav på flere svar, end der kom i den socialdemokratiske ordførertale, hvor ikke engang den del af regeringsgrundlaget, der vedrørte forsvaret, blev forsvaret.
Det er rimeligt at få et ordentligt svar på det, og det regner vi med at forsvarsministeren kan bidrage med lidt senere i debatten.